b'\n_START_ARTICLE_\nMilo\xc5\xa1 Mini\xc4\x87\n_START_SECTION_\n\xc5\xbdivljenjepis\n_START_PARAGRAPH_\nRodil se je 28. avgusta 1914 v vasi Preljina, v bli\xc5\xbeini \xc4\x8ca\xc4\x8dka. Osnovno \xc5\xa1olo je kon\xc4\x8dal v doma\xc4\x8den kraju, gimnazijo pa v \xc4\x8ca\xc4\x8dku leta 1933. Po srednji \xc5\xa1oli je od\xc5\xa1el \xc5\xa1tudirat na pravo v Beograd, kjer je leta 1938 tudi diplomiral._NEWLINE_\xc5\xbde kot dijak zadnjih let gimnazije se je pridru\xc5\xbeil mladinskemu revolucionarnemu gibanju. Aktivno pa se je v revolucionarno delovanje vklju\xc4\x8dil \xc5\xa1ele ob prihodu na univerzo leta 1933. Sodeloval je pri demonstracijah in drugih akcijah, ki jih je na univerzi organizirala Komunisti\xc4\x8dna partija Jugoslavije (KPJ). Leta 1935 se je pridru\xc5\xbeil Zvezi komunisti\xc4\x8dne mladine Jugoslavije, leto kasneje pa se je pridru\xc5\xbeil \xc5\xa1e komunisti\xc4\x8dni partiji. Kmalu zatem je bil izbran v vodstvo stranke na pravni fakulteti._NEWLINE_V tem \xc4\x8dasu je sodeloval pri re\xc5\xa1evanje ekonomskih problemov \xc5\xa1tudentov. Bil je predsednik \xc2\xbbOp\xc5\xa1te studentske menze\xc2\xab, sekretar \xc2\xbbPodpornega dru\xc5\xa1tva \xc5\xa1tudentov\xc2\xab, \xc4\x8dlan akcijskega odbora \xc5\xa1tudentskih strokovnih zdru\xc5\xbeenj in eden od najaktivnej\xc5\xa1ih organizatorjev \xc5\xa1tudentskih protestov. Sodeloval je tudi pri velikih \xc5\xa1tudentskih demonstracijah 4. aprila 1936._NEWLINE_Leta 1930 je bil Milo\xc5\xa1 Mini\xc4\x87 izvoljen za \xc4\x8dlana univerzitetnega komiteja Komunisti\xc4\x8dne partije Jugoslavije v Beogradu, vendar je pozicijo kmalu zapustil, saj je od\xc5\xa1el na delo v pokrajinski komite SKOJ-a za Srbijo, kasneje pa je postal \xc4\x8dlan okro\xc5\xbenega komiteja KPJ v \xc4\x8ca\xc4\x8dku. Zaradi aktivnega politi\xc4\x8dnega delovanja je bil stalno preganjan in ve\xc4\x8dkrat tudi aretiran. Po lokalnih volitvah leta 1938 je Mini\xc4\x87 skupaj z Momom Markovi\xc4\x87em napisal bro\xc5\xa1uro \xc2\xbbKdo ima pravico govoriti v imenu Beograda?\xc2\xab. Bro\xc5\xa1ura je vsebovala analizo volitev in prikazovala teror, ki ga je takratna vlada vr\xc5\xa1ila nad simpatizerji komunizma. Bro\xc5\xa1ura je bila takoj po nezakonitem tiskanju v Kragujevcu odkrita, Milo\xc5\xa1 Mini\xc4\x87 in Moma Markovi\xc4\x87 pa pregnana._NEWLINE_Mini\xc4\x87 je pravno fakulteto zaklju\xc4\x8dil leta 1938 in se vrnil v \xc4\x8ca\xc4\x8dak, kjer je delal kot odvetnik zdravnika in \xc4\x8dlan okro\xc5\xbenega komiteja komunisti\xc4\x8dne partije. Takratno Ministrstvo za notranje zadeve je kmalu na\xc5\xa1lo\xc2\xa0\xc2\xbbre\xc5\xa1itev\xc2\xab\xc2\xa0za Mini\xc4\x87ev politi\xc4\x8dni aktivizem tako, da so odredili njegovo internacijo v koncentracijsko tabori\xc5\xa1\xc4\x8de v kraju Bile\xc4\x87a. Internaciji se je izognil tako, da je od\xc5\xa1el v ilegalo. Pokrajinski odbor Komunisti\xc4\x8dne partije Srbije ga je kmalu zatem poslal na delo v okro\xc5\xbeje Kru\xc5\xa1evac. V tem \xc4\x8dasu je bila okro\xc5\xbena partijska organizacija v Kru\xc5\xa1evcu v zelo slabem stanju, saj je do\xc5\xbeivela dva ve\xc4\x8dja napada (leta 1935 in 1937). Njegova naloga je bila hitra ponovna vzpostavitev stranke in njen nadaljnji razvoj. Zaradi strogega policijskega nadzora je bila naloga zanj velik izziv. Tik pred 5. dr\xc5\xbeavno konferenco KPJ je bil na konferenci okro\xc5\xbenega komiteja komunisti\xc4\x8dne partije v Kru\xc5\xa1evcu izbran za sekretarja.\n_START_SECTION_\nNarodnoosvobodilni boj\n_START_PARAGRAPH_\nTakoj po dogodkih 27. marca 1941 je bil Milo\xc5\xa1 Mini\xc4\x87 poslan v Valjevo, kjer je delal kot in\xc5\xa1truktor pokrajinskega odbora Komunisti\xc4\x8dne partije Srbije pri okro\xc5\xbenem komiteju komunisti\xc4\x8dne partije v Valjevu. Po okupaciji Jugoslavije, je bil eden od organizatorjev vstaje v Valjevu. Delal je kot organizator zbiranja oro\xc5\xbeja in drugih voja\xc5\xa1kih materialov, nova\xc4\x8denja borcev in \xc5\xa1irjenja narodnoosvobodilnega gibanja. Aktivno je sodeloval tudi pri organizaciji valjevskih partizanskih odredov._NEWLINE_Konec junija 1941 je izvedel, da se v bli\xc5\xbeini Valjeva nahaja polkovnik Dra\xc5\xbea Mihailovi\xc4\x8d in takoj zatem za\xc4\x8del organizirati pogajanja za skupen boj proti okupatorju. S tem je ustvaril prvi uradni stik med narodnoosvobodilnim bojem in \xc4\x8detniki. Milo\xc5\xa1a je pri pogajanjih spremljal Dragojlo Dudi\xc4\x87 in zdravnik Miodrag Jovanovi\xc4\x87, na \xc4\x8detni\xc5\xa1ki strani pa je delegacijo vodil poro\xc4\x8dnik Ne\xc5\xa1ko Nedi\xc4\x87. Na prvem sestanku do sporazuma ni pri\xc5\xa1lo, pri\xc5\xa1li so le do zaklju\xc4\x8dka, da se oboji borijo proti okupatorju_NEWLINE_V \xc4\x8dasu formiranja, tako partizanskih kot \xc4\x8detni\xc5\xa1kih odredov na svobodnem obmo\xc4\x8dju zahodne Srbije, so se odnosi med partizani in \xc4\x8detniki poslab\xc5\xa1ali. Do novih pogajanj je ponovno pri\xc5\xa1lo preko Milo\xc5\xa1a Mini\xc4\x87a avgusta leta 1941. Po navodilih iz glavnega \xc5\xa1taba narodnoosvobodilnega gibanja iz Beograda je Milo\xc5\xa1 Mini\xc4\x87 v spremstvu Dragojla Dudi\xc4\x87a od\xc5\xa1el na pogajanja na Ravno goro. Pogajanja so potekala med Milo\xc5\xa1om Mini\xc4\x87em in knji\xc5\xbeevnikom Dragi\xc5\xa1o Va\xc5\xa1i\xc4\x87em, ki ga je Mini\xc4\x87 poznal \xc5\xbee iz \xc4\x8dasa \xc5\xa1tudija v Beogradu. Mini\xc4\x87 je v pogajanjih dejal, da je pri\xc5\xa1el \xc4\x8das za za\xc4\x8detek splo\xc5\xa1ne in enotne narodne borbe, tako partizanskih kot \xc4\x8detni\xc5\xa1kih odredov. Dra\xc5\xbea Mihailovi\xc4\x87 pa mu je odvrnil, da se naj ne prenagli zaradi nem\xc5\xa1kih povra\xc4\x8dilnih ukrepov. Tudi ta pogajanja so se kon\xc4\x8dala brez vidnega napredka._NEWLINE_Medtem je Mini\xc4\x87 pri\xc5\xa1el v stik s \xc4\x8detni\xc5\xa1kih odredom\xc2\xa0\xc2\xbbZa\xc4\x8devi\xc4\x87-Martinovi\xc4\x87\xc2\xab, ki je bil pripravljen za skupen boj s partizani. Proti koncu avgusta sta pravoslavni duhovnik Vlada Za\xc4\x8devi\xc4\x87 in poro\xc4\x8dnik Ratko Martinovi\xc4\x87 od\xc5\xa1la na skupni sestanek na Ma\xc4\x8dkov kamen. Na sestanku so se dogovorili za skupen napad na kraj Krupanj. Po osvojitvi Krupnja so se za\xc4\x8dela pogajanja o ustanovitvi novih organov oblasti. Na predlog Mini\xc4\x87a in Za\xc4\x8devi\xc4\x87a so na sestanku v vasi Kr\xc5\xbeava oblikovali\xc2\xa0\xc2\xbbNacionalni odbor mesteca Krupanj\xc2\xab. Po ustanovitvi organa je imel Milo\xc5\xa1 Mini\xc4\x87 govor, v katerem je najve\xc4\x8d govoril o novi \xc2\xbbnarodni\xc2\xab oblasti in ukinitvi do takratnih organov (sre\xc5\xa1ki okro\xc5\xbeni uradi, ob\xc4\x8dina, \xc5\xbeandamarijska postaja, sreskih sodi\xc5\xa1\xc4\x8d, dav\xc4\x8dnih uradov in katastrske sekcije,\xe2\x80\xa6)._NEWLINE_Sredi septembra istega leta je Mini\xc4\x87 dobil nalogo, da pri\xc4\x8daka generalnega sekretarja KPJ, Josipa Broza Tita, ki naj bi pri\xc5\xa1el v okolico Valjeva. Tito je pri\xc5\xa1el v vas Robaje 18. septembra leta 1941, kjer ga je zadr\xc5\xbeala partizanska \xc4\x8deta. Mini\xc4\x87 je kmalu zatem pri\xc5\xa1el v vas in prepoznal Tita. Tita je najbolj zanimal odnos med partizani in \xc4\x8detniki Dra\xc5\xbee Mihailovi\xc4\x87a. Mini\xc4\x87 mu je o medsebojnih odnosih poro\xc4\x8dal, vendar pa se je Tito \xc5\xbeelel osebno sestati z Dra\xc5\xbeo. Sestanka so se udele\xc5\xbeili Milo\xc5\xa1 Mini\xc4\x87 s Titom, Obradom Stefanovi\xc4\x87em in Vojislavom Rafailovi\xc4\x87em v vasi Struganik, 19. septembra 1941. Pogajanja in pogovori so potekali v hi\xc5\xa1i vojvode \xc5\xbdivojina Mi\xc5\xa1i\xc4\x87a. Poleg Dra\xc5\xbee Mihailovi\xc4\x87a so se sestanka udele\xc5\xbeili tudi sin \xc5\xbdivojina Mi\xc5\xa1i\xc4\x87a, major Aleksandar Mi\xc5\xa1i\xc4\x87 (na\xc4\x8delnik Vrhovne Komande), podporo\xc4\x8dnik Dragoslav Pavlovi\xc4\x87 in Dragi\xc5\xa1a Vasi\xc4\x87. Tudi po teh pogajanjih ni pri\xc5\xa1lo do znatnega napredka. Dogovorili so se samo, da se mobilizacija ne izvaja pod prisilo in da se obe strani ne spopadati ve\xc4\x8d. Na koncu sestanka je Milo\xc5\xa1 Mini\xc4\x87 podaril Dragoslavu Pavlovi\xc4\x87u svojo pi\xc5\xa1tolo\xc2\xa0\xc2\xbbWalter\xc2\xab, Dragoslav pa mu je v zameno podaril pi\xc5\xa1tolo, ki so jo nosili oficirji biv\xc5\xa1e jugoslovanske kraljeve vojske. Zanimivo je, da je ta pi\xc5\xa1tola Milo\xc5\xa1u re\xc5\xa1ila \xc5\xbeivljenje ob napadu Dra\xc5\xbeevih \xc4\x8detnikov v vasi Bastav leta 1942._NEWLINE_Po prvi sovra\xc5\xbeni ofenzivi in umiku osrednje partizanske sile v Sand\xc5\xbeak je Mini\xc4\x87 ostal na svojem terenu in nadaljeval s tedanjim delom. V sredini decembra je sklical sestanek politi\xc4\x8dnih voditeljev upora iz \xc5\xa1abskega in valjevskega okraja ter partizanskih vodij ma\xc4\x8dvanskega in valjevskega odreda. Sre\xc4\x8dali so se v Dragodolu, 15. decembra 1941. Mini\xc4\x87, ki je vodil sre\xc4\x8danje, je \xc5\xbeelel, da bi se partizanske enote reorganizirale na manj\xc5\xa1e in bolj fleksibilne enote. Vsaka skupina pa bi od\xc5\xa1la na svoje ozemlje in tam \xc5\xa1irila upor med ljudstvo. Milo\xc5\xa1 je vztrajal tudi na trdni partizanski disciplini, ki je temeljila na prepovedi pijan\xc4\x8devanja, posiljevanja, kraje, ubojev in kockanja. Tekom leta 1942, v najte\xc5\xbejem odbobju narodnoosvobodilnega gibanja, je delal na krepitvi enotnosti srbskega naroda in organizaciji borbe._NEWLINE_Kot sekretar Okro\xc5\xbenega komiteja KPJ v \xc4\x8ca\xc4\x8dku je nadaljeval delo tudi leta 1943 in 1944. To delo je opravljal vse do vrnitve ENOT NOVJ in POJ v Srbijo. Po osvoboditvi Beograda je dobil delo na\xc4\x8delnika Oddelka za za\xc5\xa1\xc4\x8dito naroda za mesto Beograd.'